CELEX: 62021TN0054
Language: hr
Date: 2021-01-29 00:00:00
Title: Predmet T-54/21: Tužba podnesena 29. siječnja 2021. – OHB System/Komisija

15.3.2021   
            
            
               HR
            
            
               Službeni list Europske unije
            
            
               C 88/42
            
         
      Tužba podnesena 29. siječnja 2021. – OHB System/Komisija
      (Predmet T-54/21)
      (2021/C 88/56)
      Jezik postupka: njemački
      
         Stranke
      
      
         Tužitelj: OHB System AG (Bremen, Njemačka) (zastupnik: W. Würfel, odvjetnik)
      
         Tuženik: Europska komisija
      
         Tužbeni zahtjevi
      
      Tužitelj od Općeg suda zahtijeva da:
      
                  —
               
               
                  poništi tuženikovu odluku o tome da tužitelju ne dodijeli ugovor koji se odnosi na postupak javne nabave 2018/S 091-206089, kao i odluku kojom je ugovor koji se odnosi na postupak javne nabave 2018/S 091-206089 dodijeljen konkurentu;
               
            
                  —
               
               
                  naloži tuženiku da dostavi spis postupka javne nabave te tužitelju omogući potpuni uvid u taj spis;
               
            
                  —
               
               
                  naloži tuženiku snošenje troškova postupka.
               
            
         Tužbeni razlozi i glavni argumenti
      
      U prilog osnovanosti tužbe tužitelj ističe četiri tužbena razloga.
      
               
                  1.
               
               
                  Prvi tužbeni razlog: obvezno isključenje konkurenta.
                  
                              —
                           
                           
                              Tuženik je morao iz postupka javne nabave isključiti konkurenta kojem je dodijeljen ugovor. Tijekom postupka javne nabave jedan od tužiteljevih visoko naviše pozicioniranih zaposlenika dobio je jednu od vodećih funkcija u konkurentu. Taj je zaposlenik imao informacije o sadržaju i temeljima tužiteljeve ponude te je također bio uključen u podnošenje konkurentove ponude.
                           
                        
                              —
                           
                           
                              Zbog toga je postojao razlog isključenja koji se sastoji u dogovoru s ciljem narušavanja tržišnog natjecanja i pokušaju pribave povjerljivih informacija (članak 136. stavak 1. točka (c), podtočke ii. i v. Financijske uredbe). Tuženik je protupravno propustio razmotriti te razloge isključenja i isključiti konkurenta.
                           
                        
                              —
                           
                           
                              Osim toga, počinjena je i povreda načela jednakog postupanja u području javne nabave, konkretno načela tajnog udruživanja. U skladu sa sudskom praksom Suda, nijedna ponuda koja nije samostalna i neovisna od drugih ponuda ne smije biti razmotrena.
                           
                        
            
               
                  2.
               
               
                  Drugi tužbeni razlog: neuobičajeno niska ponuda.
                  
                              —
                           
                           
                              Tuženik je prekršio odredbe koje se odnose na neuobičajeno niske ponude. On je morao ispitati konkurentovu ponudu te, u slučaju da nisu dani zadovoljavajući razlozi niskog iznosa ponude, tu ponudu isključiti. Cijena ponude konkurenta znatno je niža od tužiteljeve ponude i ponuda ostalih ponuđača.
                           
                        
            
               
                  3.
               
               
                  Treći tužbeni razlog: pogreška u ocjeni prilikom ocjene ponuda.
                  
                              —
                           
                           
                              Prilikom ocjene ponuda povrijeđena su načela transparentnosti, proporcionalnosti, jednakog postupanja i zabrane diskriminacije (članak 160. stavak 1. Financijske uredbe). Ocjena je pravno neutemeljena, čak uzimajući u obzir i marginu prosudbe javnog naručitelja. Ona se u nekoliko navrata poziva na pogrešne činjenične pretpostavke, kao i neopravdana i arbitrarna razmatranja koja se odnose na navodne „Weak Points” tužiteljeve ponude.
                           
                        
            
               
                  4.
               
               
                  Četvrti tužbeni razlog: nepostojanje tuženikove samostalne odluke.
                  
                              —
                           
                           
                              Tuženik je povrijedio svoju obvezu donošenja samostalne odluke o podnesenoj ponudi. Puka naknadna potvrda rezultata ocjene iz ESA-inog TEB Evaluation Reporta nije dopuštena. To vrijedi još i više u slučaju sumnji u pravilnost ocjene i kada je riječ o odlukama o dodjeli ugovora koje uključuju visoke troškove.